Da Danmarks Radio den 5. januar i år sendte radiodokumentaren om det 23 år gamle slag, hvor danske kampvogne nedkæmpede serbiske tropper og deres artilleri, kaldte de udsendelsen 'Løgnen om Operation Bøllebank'.

Det var der ikke dækning for.

»Dokumentaren ville fortælle nogle bestemte soldaters version af det historiske slag, som fandt sted, men overskriften var ikke retvisende, og det blev postulerende at benytte ordet 'løgn' i den sammenhæng«, erkender redaktionschef Judith Skriver fra DR P1 Dokumentar, i en artikel, som er skrevet af Jesper Termansen, der er seernes og lytternes redaktør på Danmarks Radio.